Ελούντα Λασιθίου

Η Ελούντα είναι Κοινότητα του δήμου Αγίου Νικολάου στην Περιφερειακή Ενότητα Λασιθίου της Κρήτης. Στην πιο πρόσφατη απογραφή, το 2011, ο πληθυσμός της Κοινότητος ήταν 2.193 άτομα. εκ των οποίων οι 1730 στον κύριο οικισμό Σχίσμα Ελούντας. Σήμερα, ο πληθυσμός της Ελούντας είναι 4.785. Πρόκειται για ένα παγκοσμίως γνωστό, παραθαλάσσιο δημοφιλή, τουριστικό προορισμό και θέρετρο. Απέναντί της και βορειότερα, στην είσοδο του κόλπου, βρίσκεται το μικρό νησί της Σπιναλόγκας, όπου από το 1905 μέχρι το 1958 ζούσαν απομονωμένοι οι λεπροί της Κρήτης και της Ελλάδος γενικότερα. Η απόσταση Αγίου Νικολάου - Ελούντας είναι 12 χιλιόμετρα περίπου. Ο δρόμος που ακολουθεί την ακτή, καθώς ανεβαίνει προς την κορυφή ενός μικρού βουνού, συνδέεται επαρκώς με το ευρύτερο οδικό επαρχιακό δίκτυο Ελούντας - Αγίου Νικολάου. Παράλληλα, η παραλιακή οδός Ελούντας - Πλάκας συνδέεται ικανοποιητικά και με μακρυνότερα μέρη όπως ο Βρουχάς ο οποίος απέχει 10 χιλιόμετρα από την Ελούντα. Το μικρό προάστιο της Πλάκας (Κοινότητα Βρουχά), με θέα το νησί της Σπιναλόγκας απέχει μόλις 5 χλμ. από την κεντρική πλατεία (Μπ. Σφακιανάκη) της Ελούντας προς το βορρά. Κατέχει σημαντική θέση στην ιστορία της Κρήτης και συμμετείχε ενεργά στην Μινωική Περίοδο ως η πόλη-κράτος της Ολούντας με ικανοποιητική ανάπτυξη και παραγωγή ιδιαίτερα στον πρωτογενή τομέα. Η Ελούντα φημίζεται ως ένας από τους διασημότερους τουριστικούς προορισμούς παγκοσμίως αλλά και πανελλήνια καθώς φιλοξενεί συχνά διάσημα πρόσωπα τόσο από το εξωτερικό όσο και από το εσωτερικό. Στην Ελούντα βρίσκεται ένα από τα ιστορικότερα μνημεία της Ελλάδος, το νησί της Σπιναλόγκας, το οποίο βρίσκεται απέναντι από την γραφική Πλάκα και σε ακτίνα 4 χιλιομέτρων από την κεντρική περιοχή. Το νησί της Σπιναλόγκας ήταν ένα από τα οχυρότερα σημεία της Κρήτης και μία από τις τελευταίες εστίες αντίστασης κατά τον Ενετοτουρκικό Πόλεμο του 1645-1669 καθώς και καταφύγιο των κατοίκων των γύρω περιοχών. Η Σπιναλόνγκα δέχεται ημερησίως περίπου 5 με 7 χιλιάδες επισκέπτες οι οποίοι μεταφέρονται ως εκεί ακτοπλοϊκά. Το αποκαλούμενο απλώς "νησί" φωταγωγείται και είναι υποψήφιο προς ένταξη στα μνημεία Παγκόσμιας Κληρονομιάς της UNESCO.

Κοινότητα Ελούντας 

Η Κοινότητα Ελούντας περιλαμβάνει τους οικισμούς Αγία Παρασκευή, Επάνω Ελούντα, Επάνω Πινές, Κάτω Ελούντα, Κάτω Πινές, Μαυρικιανό και Σχίσμα. Η απογραφή του 2011 αναφέρει:

 Αγία Παρασκευή, η (23)
 Επάνω Ελούντα, η (115)
 Επάνω Πιναί, αι (35)
 Καλυδών, η (0) (νησίς) (Σπιναλόγκα)
 Κάτω Ελούντα, η (86)
 Κάτω Πιναί, αι (62)
 Μαυρικιανόν, το (142)
 Σχίσμα, το (1.730)

Συνολικά η κοινότητα έχει 2.193 κατοίκους.

Η Κοινότητα εκπροσωπείται από Συμβούλιο με επικεφαλής τον Πρόεδρο κ. Ιωάννη Δρακωνάκη

Κοινοτάρχες Ελούντας 
Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Ελούντας.

Ιστορία
Η πρώτη γνωστή εγκατάσταση στην περιοχή ήταν η οργανωμένη πόλη-κράτος Ολούς, της οποίας οι κάτοικοι ήταν σε διαμάχη με τους κατοίκους της δωρικής Λατούς. Το μεγαλύτερο μέρος της Ολούντας είναι βυθισμένο στην θάλασσα από το τέλος της αρχαιότητας και τα ερείπια είναι ορατά κατά την κατάδυση. Η αρχαία Ολούς χρονολογείται περίπου στα 3500 με 4000 χρόνια π.Χ. Κατά τη Μινωική Εποχή είχε μεγάλη ακμή και οι κάτοικοί της υπολογίζονται σε 15.000 περίπου. Σήμερα υπάρχουν τα ερείπια της αρχαίας αυτής πόλης σε αρκετά εμφανή βαθμό στην περιοχή "Κανάλι". Το μεγαλύτερο μέρος της πόλης κατέρρευσε από ένα ισχυρό σεισμό που έπληξε τον κόλπο του Μιραμπέλλου και την γύρω περοχή.

Μεταφορές
Η Ελούντα εξυπηρετείται από δρομολόγια λεωφορείων των ΚΤΕΛ προς την Πλάκα (Λασιθίου) και τον Αγιο Νικόλαο που εκτελούνται κατά τη διάρκεια της ημέρας.

Εκτελούνται επισης ακτοπλοϊκα δρομολογια από το λιμάνι της Ελούντας προς το νησί της Σπιναλόγκας.

Περιοχές 
Η Ελούντα αποτελείται από μικρές περιοχές (οικισμούς). Η περιοχή με τον μεγαλύτερο πληθυσμό, καθώς και με τα περισσότερα νέα κτήρια είναι το Σχίσμα. Υπάρχουν, ακόμα, και περιοχές με παραδοσιακά αλλά και αρχαία σπίτια, όπως το Μαυρικιανό, το Κάτω Χωριό (Κάτω Ελούντα), το Επάνω Χωριό (Επάνω Ελούντα) και οι Πάνω και Κάτω Πινές. Αποτελείται επισης απο ακατοίκητες περιοχές μόνο με αρχαία ευρήματα, όπως η νήσος Καλυδών, όπου βρίσκονται αρχαία από την Αρχαία Ολούς και το νησί Σπιναλόγκα.

Η Ελούντα σήμερα 
Σήμερα, έχουν κτιστεί πολλά ξενοδοχεία ώστε να φιλοξενούν το πλήθος των επισκεπτών. Υπάρχουν, επίσης, εστιατόρια και ταβέρνες, καθώς και μαγαζάκια όπου οι τουρίστες θα βρουν souvenirs κ.α.

Η Ελούντα διαθέτει, επίσης, πολλές παραλίες. Κάποιες από αυτές έχουν βραβευτεί με τη ''Γαλάζια Σημαία''.

Επιπλέον, έχει δημιουργηθεί μια ποδοσφαιρική ομάδα με το όνομα ''Κόρφος'' που πήρε την ονομασία του από τον ομώνυμο κόλπο της Ελούντας.

Παραπομπές 

Χωριά του νομού Λασιθίου
Δήμος Αγίου Νικολάου